SA Express voorlopig gelikwideerSA Express (Foto: Facebook) Die metaalwerkersvakbond Numsa en die Suid-Afrikaanse kajuitbemanningsvereniging (Sacca) sê hulle is tevrede dat daar ŉ verbintenis van die regering is om voor Junie ŉ volhoubare oplossing vir die tallose probleme by South African Express (SAX) te help vind. Die hooggeregshof het die sukkelende redery Dinsdag onder voorlopige likwidasie geplaas nadat die sakereddingspraktisyns aangevoer het daar is “geen vooruitsig” dat die redery weer op sy voete gaan kom nie, het eNCA berig Rolspelers het nou tot Junie om insette te lewer voordat ŉ permanente bevel oor die toekoms van die redery gemaak word. Indien die voorlopige bevel nie teengestaan word nie, sal daar met die proses begin word om ŉ likwidateur aan te stel. SAX is verlede maand in sakeredding geplaas, skaars enkele maande nadat die Suid-Afrikaanse Lugdiens (SAL), wat soortgelyke finansiële probleme ondervind, ook in sakeredding geplaas is. SAX het meer as R1,2 miljard in die 2019-’20-boekjaar ontvang. Dit sluit R300 miljoen in wat in September aan die redery vrygestel is. Numsa en Sacca sê hulle wil sien dat die twee rederye herstruktureer word en vra dat die regering finansiering van albei rederye moet oorweeg om uit hul huidige geldelike verknorsing te kom. Die regering het tot onlangs nog aangedui dat hy geen verdere reddingsboeie aan SAL beskikbaar gaan stel nie, nadat miljarde rande aan staatsgeld die afgelope paar jaar in die redery gestort is. Die afgelope naweek het die minister van openbare ondernemings, Pravin Gordhan, egter gesê wat betref die SAL is die regering verbind tot ŉ “nasionale bate wat internasionaal mededingend, lewensvatbaar, volhoubaar en winsgewend” is. Daar is ook met die SAL se sakereddingspraktisyns ooreengekom dat ŉ aansoek vir die likwidasie van die SAL en die afleggingsproses van werkers tot Vrydag opgeskort word. Numsa en Sacca sê hulle sien hoe “gewetenlose” sakereddingspraktisyns die Maatskappywet misbruik om eng belange en plundery te bevorder, eerder as om die ondernemings te red. Hulle sê daar moet nou dringend ŉ oplossing gevind word sodat ŉ sakereddingsplan opgestel kan word wat vir alle belanghebbendes aanvaarbaar is.